Dokument oprettet 29. januar 2018

Sag 6-2016-00593 – Dok. 342504/mol\_dh

**Medier For Alle - Tilgængelighed i medieaftale 2019-2022**

# Resumé

*Tilgængelighed er en vigtig public service-opgave, der er afgørende for, at mennesker med handicap har adgang til tv. En ny medieaftale skal sikre, at det gode arbejde på tilgængelighedsområdet, som særligt DR på nuværende tidspunkt står for, fortsættes og videreudvikles.*

*Både DR og TV2 har i den nuværende medieaftale forpligtelser i forhold til tilgængelighed, som DH mener skal videreføres og videreudvikles. Derudover bør det sikres, at andre udbydere også leverer tilgængelige public service-tilbud*

# Medieaftale

## Generelt

Public service-medier flytter sig mere og mere fra få udbydere til flere udbydere og fra flow-tv til streamingtjenester. Begivenheder af stor samfundsmæssig interesse som f.eks. store sportsbegivenheder, der tidligere altid blev bragt af public service-udbydere, bliver nu i nogle tilfælde vist af private udbydere. Alt dette skal der tages højde for i en ny medieaftale, der skal sikre mennesker med handicap adgang til medierne.

Hvis man politisk beslutter at udvide antallet af public service-udbydere ved f.eks. at sende nogle af de nuværende opgaver i udbud, er det vigtigt, at der følger forpligtelser i forhold til tilgængelighed med. Det er vigtigt med større fokus generelt på tilgængelighed til digitale platforme som hjemmesider og applikationer. Og desuden er der behov for at sikre, at udsendelser af stor samfundsmæssig interesse også kan følges af mennesker med handicap, uanset om det bliver vist af public service eller private udbydere.

### Forslag til tekst i medieaftale:

Det nuværende niveau på tilgængelighedsområdet hos de nuværende public service-udbydere videreføres og videreudvikles uafhængigt af, hvilken udbyder, der har ansvaret for opgaven. Desuden styrkes fokus på tilgængelighed til alle platforme, både flow-tv og streamingtjenester for alle public service-udbydere og for transmission af begivenheder af stor samfundsmæssig interesse, uanset om de sendes af public service udbydere eller private udbydere.

## DR

DR har gennem årene fået stor erfaring med tilgængelighed til tv og kan fungere som videnscenter for tilgængelighed. Hvor indsatsen på området tidligere var fragmenteret, har DR nu fået en meget struktureret indsats, som bl.a. kommer til udtryk i en samlet strategi for området. Desuden fungerer DR’s brugerråd som bindeled mellem DR’s udmøntning af forpligtelserne og slutbrugerne.

Udover at stille tilgængelighedstjenester som tegnsprogstolkning, tekstning, synstolkning og oplæsning af undertekster til rådighed, har DR også et tilgængelighedsfokus i forhold til andre initiativer i DR, som f.eks. forbedring af lyd, tilgængelighed til DR’s apps og dr.dk.

DH mener derfor, det er vigtigt, at man i den kommende medieaftale sørger for at fortsætte den gode samlede indsats hos DR. Desuden skal man sørge for, at andre udbydere med mindre erfaring på området kan nyde godt af DR som videnscenter for tilgængelighed til tv.

### Forslag til tekst i medieaftale:

DR skal fortsætte og udvikle det igangværende strategiske arbejde med tilgængelighed for mennesker med handicap, så en større del af indholdet bliver tilgængeligt. Det drejer sig både om tilgængelighedstjenester som tekstning, tegnsprogstolkning, synstolkning samt oplæsning af undertekster ved fremmedsprogede programmer. Der skal bl.a. ske tegnsprogstolkning og tekstning af de store nyhedsudsendelser, ved alle valg og begivenheder af stor samfundsmæssig interesse. Prioritering af de programmer, der skal tegnsprogstolkes og synstolkes, skal ske i dialog med DR’s brugerråd. I forbindelse med fastsættelsen af de nærmere vilkår for DR’s handicapbetjening i den kommende public service-kontrakt, skal brugerrådet inddrages i forbindelse med udarbejdelsen af denne og prioritering af nye tiltag.

## TV 2 DANMARK

TV 2 DANMARK har ikke den samme lange erfaring som DR med tilgængelighed til tv og har ikke samme store udbud af tilgængelighedstjenester. Dette afspejler TV 2 DANMARK’s public service-tilladelse også. TV 2 DANMARKs nyetablerede brugerråd kan udnyttes på en mere fordelagtig måde, lige som TV 2 DANMARK kan have fordel af at arbejde mere strategisk med området.

DH mener, der er behov for at sætte turbo under TV 2 DANMARKs indsats på tilgængelighedsområdet ved at stille flere krav på området og brug af DR’s erfaringer på området.

### Forslag til tekst i medieaftale

TV 2 DANMARK skal udarbejde en strategi for arbejde med tilgængelighed for mennesker med handicap. Strategien skal både fokusere på tilgængelighedstjenester og andre initiativer som f.eks. bedre lyd og tilgængelighed til TV 2 Danmarks apps og TV 2 Play. TV 2 DANMARK skal styrke sin handicapbetjening på hovedkanalen TV 2, herunder i forhold til tekstning og tegnsprogstolkning og ved brug af nye tilgængelighedstilbud såsom oplæsning af tekstede fremmedsprogede programmer og synstolkning. Der skal ske tekstning og tegnsprogstolkning ved alle valg og begivenheder af stor samfundsmæssig interesse. Prioritering af de programmer, der skal tegnsprogstolkes og synstolkes, skal ske i dialog med TV 2 DANMARK’s brugerråd. De nærmere vilkår for TV 2 DANMARK’s handicapbetjening fastsættes i public service-tilladelsen med inddragelse af TV 2 DANMARK’s brugerråd.

## TV2-regionerne

TV2-regionerne har i deres public service-tilladelse forpligtelser til at tekste den regionale hovedudsendelse og til at styrke handicappedes adgang til public service-tilbuddene ved at udnytte nye teknologier.

DH mener, disse forpligtelser skal udvides, og at de skal stå i medieaftalen.

### Forslag til tekst i medieaftalen

TV2-regionerne skal tekste den regionale hovedudsendelse på den regionale kanal alle dage og tekste 4 timer dagligt af andre udsendelser.

TV2-regionerne skal endvidere styrke handicappedes adgang til public service-tilbuddene ved at udnytte nye teknologier og bl.a. lave forsøg med synstolkning og oplæsning af undertekster.

## Public Service-puljen

Public Service-puljen kan være med til at understøtte tilgængelighed ved, at der afsættes et beløb øremærket tilgængelighedstiltag. Desuden vil det øge tilgængeligheden, hvis der stilles krav om tilgængelighed i forbindelse med bevilling af penge fra puljen.

DH mener, der er behov for at udvide Public service-puljen med en tilgængelighedspulje på 20 mio. kr., der skal bruges til at udvikle og implementere ny teknologi. Derudover skal de projekter, der får penge fra puljen, levere tilgængelige programmer.

### Forslag til tekst i medieaftalen

Public Service-Puljen udvides med 20 mio. kr. til tilgængelighedsinitiativer, heriblandt udvikling og implementering af ny teknologi. Et beløb på 8. mio. kr. øremærkes udvikling og drift af fremtidens nyhedstilbud til bl.a. blinde og ordblinde. Programmer, der har fået tilskud fra Public Service-puljen, skal leve op til tilgængelighedskrav.

# Public service-aftaler:

## DR

DH mener, at forpligtelserne i DR’s public service-aftale skal fortsættes med følgende tilføjelser:

### Undertekster af danske programmer

DR skal i den nye medieaftale tilstræbe at tekste 100 pct. af alle programmer, både ikke-direkte og direkte programmer (DR skal i dag tekste 90% af ikke-direkte programmer og 65% af direkte programmer). Disse krav skal være gældende for førstegangsudsendelser af danske programmer. Erfaringerne viser, at det er muligt for DR at levere god kvalitet i tekstningen af direkte programmer, hvorfor det fremadrettet bør tilstræbes at tekste alle dansksprogede programmer. Desuden skal der være tekster hele døgnet rundt, også om natten. Det er desuden vigtigt, at teksterne overføres til dr.dk, når programmerne vises der. Desuden skal der findes en løsning på at tekste programmer, der her været vist før uden tekster.

### Undertekster/tegnsprogstolkning on demand (internet)

DR skal i den nye medieaftale tilstræbe at tekste 100 pct. af alle programmer, som sendes i primetime. Også programmer, der sendes med undertekster/tegnsprogstolkning på tv, skal efterfølgende kunne ses med undertekster/tegnsprogstolkning on demand på dr.dk. DR skal i løbet af kontraktperioden sikre, at programmer, der sendes med undertekster/tegnsprogstolkning på tv, også har undertekster/tegnsprogstolkning, når de streames direkte via dr.dk.

### Tegnsprog/modersmåls TV

DR skal tilbyde TV på tegnsprog/modersmåls TV.

Tegnsprog/modersmål TV laves i udbudsform – på samme måde som BBC/SVT, hvor firmaer tilbyder deres ideer og forslag på programmer, som DR køber ind.

Hjælpetjenesten skal også være i stand til at udbyde nyheder på tegnsprog som modersmål på web sammen med DR og genudsende dem på Tegnsprogskanalen om aftenen.

### Tegnsprogstolkning

DR skal i den nye medieaftale tilstræbe, at transmissioner af begivenheder af stor samfundsmæssig interesse så vidt muligt, og under hensyn til DR’s allokerede kapacitet i DTT-nettet, tegnsprogstolkes. DR-programmer, der sendes med tegnsprogstolkning på tv, skal efterfølgende kunne ses med tegnsprogstolkning on demand på dr.dk.

DR skal udvide sit udbud af tegnsprogstolkede programmer.

### Synstolkning

DR skal synstolke nyproducerede dokumentarprogrammer og live-synstolke nyproducerede underholdningsprogrammer. Derudover skal DR forsyne nordiskproducerede dramaserier med synstolkning.

### Oplæste undertekster

DR skal udbyde oplæste undertekster på alle kanaler.

### Tilgængelighed til websteder og applikationer

DR skal sørge for, at dr.dk og DR’s applikationer lever op til de internationale standarder for tilgængelighed, hvilket bl.a. vil sige, at man skal følge den internationale standard for tilgængelighed til hjemmesider.

## TV 2 DANMARK

DH mener, at forpligtelserne i TV 2 DANMARK’s public service-tilladelse skal fortsættes med følgende tilføjelser:

### Strategi

TV 2 DANMARK skal udarbejde en samlet tilgængelighedsstrategi, der både fokuserer på tilgængelighedstjenester og tilgængelighed til andre initiativer i TV 2 DANMARK.

### Tekstning

TV2 skal tilstræbe at tekste 100 pct. af alle programmer, som sendes direkte og ikke-direkte. Disse krav skal være gældende for førstegangsudsendelser af danske programmer. Som med DR viser erfaringerne, at det er muligt for TV2 at levere god kvalitet i tekstningen af direkte programmer, hvorfor det fremadrettet bør tilstræbes at tekste alle dansksprogede programmer uden at undtage f.eks. sportsprogrammer og debatprogrammer, som man gør i dag.

TV2 DANMARK skal også live-tekste TV 2 news.

Programmer, der undertekstes på tv, skal efterfølgende også kunne ses med undertekster on demand på TV 2 Play, også, når de streames direkte via TV 2 Play.

### Tegnsprogstolkning

Udbuddet af udsendelser på tegnsprogskanalen skal besluttes i samråd med TV 2 Danmark’s brugerråd. Tidsrummet for tegnsprogstolkede udsendelser skal udvides til også at kunne omfatte udsendelser efter kl. 21 permanent, evt. ved brug af ny teknologi. TV2 skal i løbet af kontraktperioden sikre, at programmer, der sendes med undertekster/tegnsprogstolkning på tv, også har undertekster/tegnsprogstolkning, når de streames direkte på TV 2 Play.

### Synstolkning

TV 2 DANMARK skal synstolke nyproduceret dansk dramatik og et udvalg af dokumentarprogrammer. Programmer, der produceres med synstolkning, skal efterfølgende kunne findes med synstolkning på TV 2 Play.

### Oplæste undertekster

TV 2 DANMARK skal tilbyde oplæste undertekster på hovedkanalen. Programmer, der produceres med oplægning af undertekster, skal efterfølgende kunne findes med oplæsning af undertekster på TV 2 Play.

### Tilgængelighed til websteder og applikationer

TV 2 DANMARK skal sørge for, at TV2.dk og TV 2 DANMARK’s applikationer lever op til de internationale standarder for tilgængelighed.